CELEX: 32008D0982
Language: sl
Date: 2008-12-08 00:00:00
Title: 2008/982/ES: Odločba Komisije z dne 8. decembra 2008 o odobritvi Združenemu kraljestvu, da sklene sporazum z Bailiffovim okrožjem Jersey, Bailiffovim okrožjem Guernsey in Otokom Man, da se prenosi sredstev med Združenim kraljestvom in vsakim od teh območij obravnavajo kot prenosi sredstev znotraj Združenega kraljestva v skladu z Uredbo (ES) št. 1781/2006 Evropskega parlamenta in Sveta (notificirano pod dokumentarno številko C(2008) 7812)

31.12.2008   
            
            
               SL
            
            
               Uradni list Evropske unije
            
            
               L 352/34
            
         
      ODLOČBA KOMISIJE
   
   z dne 8. decembra 2008
   o odobritvi Združenemu kraljestvu, da sklene sporazum z Bailiffovim okrožjem Jersey, Bailiffovim okrožjem Guernsey in Otokom Man, da se prenosi sredstev med Združenim kraljestvom in vsakim od teh območij obravnavajo kot prenosi sredstev znotraj Združenega kraljestva v skladu z Uredbo (ES) št. 1781/2006 Evropskega parlamenta in Sveta
   (notificirano pod dokumentarno številko C(2008) 7812)
   (Besedilo v angleškem jeziku je edino verodostojno)
   (2008/982/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 1781/2006 Evropskega parlamenta in Sveta z dne 15. novembra 2006 o podatkih o plačniku, ki spremljajo prenose denarnih sredstev (1), in zlasti člena 17 Uredbe,
   ob upoštevanju vloge Združenega kraljestva,
   ob upoštevanju naslednjega:
   
               (1)
            
            
               Združeno kraljestvo je 15. decembra 2006 vložilo zahtevek za odstopanje iz člena 17 Uredbe (ES) št. 1781/2006 za prenose sredstev med Bailiffovim okrožjem Jersey, Bailiffovim okrožjem Guernsey in Otokom Man ter Združenim kraljestvom.
            
         
               (2)
            
            
               V skladu s členom 17(2) Uredbe (ES) št. 1781/2006 se prenosi sredstev med Bailiffovim okrožjem Jersey, Bailiffovim okrožjem Guernsey in Otokom Man ter Združenim kraljestvom od 1. januarja 2007 začasno obravnavajo kot prenosi sredstev znotraj Združenega kraljestva.
            
         
               (3)
            
            
               Države članice so bile na seji Odbora za preprečevanje pranja denarja in financiranja terorizma dne 18. aprila 2008 obveščene o mnenju Komisije, da je prejela potrebne informacije za ocenitev zahtevka Združenega kraljestva.
            
         
               (4)
            
            
               Bailiffovo okrožje Jersey, Bailiffovo okrožje Guernsey in Otok Man niso del območja Skupnosti, kakor je določeno v skladu s členom 299 Pogodbe ES, pač pa del valutnega območja Združenega kraljestva in zato izpolnjujejo pogoj iz člena 17(1)(a) Uredbe (ES) št. 1781/2006.
            
         
               (5)
            
            
               Izvajalci plačilnih storitev iz Bailiffovega okrožja Jersey, Bailiffovega okrožja Guernsey in z Otoka Man neposredno sodelujejo v plačilnem in poravnalnem sistemu Združenega kraljestva in bodo sodelovali v prihodnjem sistemu „hitrejših plačil“. Tako izpolnjujejo pogoj iz člena 17(1)(b) Uredbe (ES) št. 1781/2006.
            
         
               (6)
            
            
               Bailiffovo okrožje Jersey, Bailiffovo okrožje Guernsey in Otok Man so v svoje pravne rede vključili določbe, ki so v skladu z Uredbo (ES) št. 1781/2006, in sicer zlasti s sprejetjem, v primeru Jerseyja, predpisov iz leta 2007 o določbah Skupnosti na področju elektronskih prenosov sredstev, v primeru Guernseyja odlokov o prenosih sredstev za Guernsey, Sark in Alderney ter v primeru Otoka Man odredbe o uporabi uredbe iz leta 2007 o elektronskem prenosu sredstev Evropskih skupnosti in uredbe ES iz leta 2007 o elektronskem prenosu sredstev.
            
         
               (7)
            
            
               Odredba o pranju denarja (Jersey) iz leta 2008, ki jo je dopolnil Priročnik za preprečevanje in odkrivanje pranja denarja ter financiranja terorizma, predpisi kazenskega prava Bailiffovega okrožja Guernsey (kazenska dejanja) iz leta 2007, ki jih je dopolnil Priročnik za preprečevanje finančnega kriminala in financiranja terorizma, namenjen podjetjem, ki se ukvarjajo s finančnimi storitvami, ter Kodeks kriminalnega prava Otoka Man (pranje denarja) iz leta 2007, ki ga je dopolnil Priročnik za preprečevanja pranja denarja, prispevajo k vzpostavitvi trdnega režima za preprečevanje pranja denarja v teh treh jurisdikcijah.
            
         
               (8)
            
            
               Odredba o terorizmu (ukrepi Združenih narodov) (Kanalski otoki) iz leta 2001 (SI 2001 št. 3363) in odredba o terorizmu (ukrepi Združenih narodov) (Otok Man) iz leta 2001 (SI 2001 št. 3364) ter odredba o Al Kaidi in Talibanih (ukrepi Združenih narodov) (Kanalski otoki) iz leta 2002 (SI 2002 št. 258) in Odredba o Al Kaidi in Talibanih (ukrepi Združenih narodov) (Otok Man) iz leta 2002 (SI 2002 št. 259) skupaj z uporabo konsolidiranega seznama ciljev na področju zamrznitve premoženja, ki ga je izdalo Združeno kraljestvo in zajema cilje finančnih sankcij, ki so jih določili Združeni narodi, Evropska unija in Združeno kraljestvo, zagotavljajo, da v Bailiffovem okrožju Jersey, Bailiffovem okrožju Guernsey in na Otoku Man veljajo ustrezni ukrepi za naložitev finančnih kazni subjektom ali osebam s seznamov Združenih narodov in Evropske unije.
            
         
               (9)
            
            
               Bailiffovo okrožje Jersey, Bailiffovo okrožje Guernsey in Otok Man so zato sprejeli enaka pravila, kot so tista, ki so bila sprejeta v skladu z Uredbo (ES) št. 1781/2006, in od izvajalcev plačilnih storitev zahtevajo, da jih uporabljajo in tako izpolnjujejo pogoj iz člena 17(1)(c) navedene uredbe.
            
         
               (10)
            
            
               Zato je primerno, da se Združenemu kraljestvu odobri zahtevano odstopanje.
            
         
               (11)
            
            
               Ukrepi, predvideni s to odločbo, so v skladu z mnenjem Odbora za preprečevanje pranja denarja in financiranja terorizma –
            
         SPREJELA NASLEDNJO ODLOČBO:
   Člen 1
   Združenemu kraljestvu se odobri sklenitev sporazumov z Bailiffovim okrožjem Jersey, Bailiffovim okrožjem Guernsey in Otokom Man, da se prenosi sredstev med Bailiffovim okrožjem Jersey, Bailiffovim okrožjem Guernsey in Otokom Man ter Združenim kraljestvom obravnavajo kot prenosi sredstev znotraj Združenega kraljestva v skladu z Uredbo (ES) št. 1781/2006.
   Člen 2
   Ta odločba je naslovljena na Združeno kraljestvo Velika Britanija in Severna Irska.
   
      V Bruslju, 8. decembra 2008
      
         
            Za Komisijo
         
         Charlie McCREEVY
         
         
            Član Komisije
         
      
   
   
      (1)  UL L 345, 8.12.2006, str. 1.